આ સ્કીમની માયાજાળે તો ડૉક્ટરને ડોક-કટર બનાવી દીધો છે. ડૉક્ટરીના ધંધામાં કટ્ટર હરીફાઈને કારણે સોફિસ્ટિકેટેડ સ્કીમો તો જાહેર ખાનગી ધોરણે ક્યારની ચાલુ થઈ ગઈ છે. પણ હવે આવી ફેરિયા જેવી સ્કીમો આવશે – ‘ડાયાબિટીસનો ટેસ્ટ અમારે ત્યાં કરાવનારને 1 કિલો મેથી ફ્રી આપવામાં આવશે.’ ડાયાબિટીસ NIL આવશે તો કાર્ડિયોગ્રામ ફ્રી કાઢી આપવામાં આવશે અને… કાર્ડિયોગ્રામમાં તો કોઈને પણ ફસાવી શકાય. કાર્ડિયોગ્રામની ખાંચાખૂંચીવાળી ડિઝાઈનમાંથી આપણને કોઈ પણ એક ખાંચો બતાવીને ડૉક્ટર કહેશે કે આ ખાંચો તમારા હૃદયને ખલેલ પહોંચાડે છે અને માંદગીપ્રિય મૂળચંદને એટલું જ જોઈતું હોય. એ જાહેર જનતાને જણાવવા દોડે કે, મારું ડાબું હૃદય ડેમેજ છે !! હે મૂળચંદ, ડાબું હૃદય નહીં, હૃદયનો ડાબો ભાગ જ ડેમેજ છે. અને તારે હૃદય છે એવુંય કાર્ડિયોગ્રામથી કલીઅર થયું ને. વળી પાછો ડાબા-જમણા બબ્બે હૃદયનો માલિક થઈ ગયો ? સોનોગ્રાફી કરાવનારને સાકરનો પડો ફ્રી હોય તો આ મૂળચંદ તાવમાંય સોનોગ્રાફી કરાવે એવો છે !